《望雨诗应制》
明代·吴伯宗

麦已登场稻满田，正宜甘泽沛平川。皇心上与天心合，和气时应雨气连。

夜月照空离毕宿，朝云拥岫冠山巅。伫看四海沾濡足，击壤齐歌大有年。

作者简介：江西金溪人，名祏，以字行。洪武四年初开科，廷试第一。授礼部员外郎，与修《大明日历》。以不附胡惟庸，坐事谪居凤阳。上书论时政，因言惟庸专恣。帝得奏召还，命使安南。历官武英殿大学士，后坐事降检讨。十七年又坐事谪云南卒。有《南宫》、《使交》、《成均》、《玉堂》四集。